ຄະນະ ນິຕິສາດ ແລະ ລັດຖະສາດ ມຊ ພົບປະແລກປ່ຽນບົດຮຽນ ກັບ ຄະນະວິຊາ ບໍລິຫານສາດ ສມປຊ
ໃນຕອນເຊົ້າຂອງວັນທີ 25 ສິງຫາ 2016 ຄະນະນິຕິສາດ ແລະ ລັດຖະສາດ ມະຫາວິທະຍາໄລແຫ່ງຊາດ ໄດ້ມາທັດສະນະສຶກສາ ແລະແລກປ່ຽນບົດຮຽນກ່ຽວກັບການຄຸ້ມຄອງບໍລິຫານ ການຮຽນ-ການສອນ ໃນຫຼັກສູດປະລິນຍາໂທ ສາຂາ ການປົກຄອງ ກັບ ສະຖາບັນການເມືອງ ແລະການປົກຄອງແຫ່ງຊາດ, ໂດຍການນຳພາ ຄະນະຂອງ ທ່ານ ຮສ ວຽງວິໄລ ທ່ຽງຈັນໄຊ ຄະນະບໍດີ ຄະນະນິຕິສາດ ແລະລັດຖະສາດ ພ້ອມດ້ວຍຄະນະບໍດີ, ບັນດາຫົວໜ້າພາກວິຊາລັດຖະສາດ, ຮອງພາກວິຊາ ແລະ ໝູ່ຄະນະ 9 ທ່ານ.
ໃນການພົບປະຄັ້ງນີ້ ໄດ້ເປັນກຽດຕ້ອນຮັບຢ່າງອົບອຸ່ນຈາກ ທ່ານ ປທ ໝອນແກ້ວ ຈິດຕະລາດ ຮັກສາການຫົວໜ້າຄະນະວິຊາບໍລິຫານສາດ ພ້ອມດ້ວຍຄະນະເຊິ່ງທ່ານໄດ້ລາຍງານສະພາບລວມຂອງຄະ ນະວິຊາບໍລິຫານສາດ, ຫຼັກສູດການຮຽນ-ການສອນ ຂອງສາຂາວິຊາການປົກຄອງ, ຮູບແບບການຂຽນ ແລະ ວິທີປ້ອງກັນບົດວິທະຍານິພົນ, ການຄັດເລືອກເອົາອາຈານຂຶ້ນຫ້ອງສິດສອນແຕ່ລະວິຊາ ແລະ ແຕ່ງຕັ້ງຄະນະກຳມະການປ້ອງກັນບົດໃຫ້ກັບນັກສຶກສາ. ຫຼັງຈາກນັ້ນ ທັງສອງຄະນະກໍ່ໄດ້ໄດ້ສົນທະນາແລກປ່ຽນບົດ ຮຽນຊັກຖາມບັນຫາຕ່າງໆກ່ຽວກັບຂໍ້ສະດວກ ແລະຂໍ້ຫຍຸ່ງຍາກໃນບັນຫາດັ່ງກ່າວ, ເພື່ອນຳໄວ້ເປັນບົດຮຽນ.
ຫຼັງຈາກນັ້ນ ທາງຄະນະບໍລິຫານສາດ ກໍໄດ້ນຳພາເຂົ້າໄດ້ຢ້ຽມຊົມ ຫໍສະໝຸດ ສມປຊ ໂດຍສະເພາະ ປື້ມຕາລາການສິດສອນໃນຂົງເຂດການປົກຄອງ, ກົດໝາຍ ແລະ ອື່ນໆ...
ຂ່າວ: ສົມພອນ ແສງສົມ
ພາບ: ຕາອັອດ ແສນທະວີສຸກ